Leerder sterf in tweede voorval van geweld in SebokengFoto bloot ter illustrasie. (Argieffoto) ŉ Gr. 10-leerder aan ŉ skool in Sebokeng naby Vanderbijlpark is dood toe ŉ medeleerder hom met ŉ skerp voorwerp gesteek het. Dit is die tweede leerder aan die Dinokaneng Secondary School om vandeesweek met ŉ skerp voorwerp gesteek te word. Daar word beweer dat dié twee voorvalle met bendegeweld in die gebied verbind kan word. Die Gautengse departement van onderwys sê die gr. 10-leerling is Donderdag dood nadat ŉ medeleerder hom ná skool buite die skoolterrein met ŉ skerp voorwerp gesteek het. Die seun is ná die voorval na die Sebokeng-hospitaal geneem, maar is by sy aankoms dood verklaar. Dié seun se dood volg enkele ure nadat ŉ gr. 11-seun aan Dinokaneng Secondary School óók met ŉ skerp voorwerp gesteek is. Dié seun is Woensdagaand gewond toe daar ŉ bakleiery op die sportterrein uitgebreek het. Leerders aan Dinokaneng Secondary is Vrydag huis toe gestuur nadat ontstoke lede van die gemeenskap paaie naby die skool versper en busse met klippe bestook het. Matome Chiloane, LUR vir onderwys in Gauteng, sal die skool Maandag besoek. Die Gautengse departement van onderwys sal ook beraders beskikbaar stel aan geraakte leerders en familielede. “Ons betreur die ontydige dood van een van ons leerders. Ons is diep bedroef en bekommerd oor die voorkoms van bendelede wat die lewens van ons leerders verkort en hul toekoms bedreig. Ons wil ons innige meegevoel met die familie en skoolgemeenskap betuig,” het Chiloane gesê.